Appèlhof sê oor ‘spioenasiebande’-saakPres. Jacob Zuma. Foto: Elmond Jiyane, GCIS Die appèlhof het Woensdag beslis dat pres. Jacob Zuma se regspan mondelings in die hof moet kom aanvoer hoekom hul appèl teen ’n vorige beslissing dat 783 klagtes van bedrog, rampokkery en korrupsie teen hom heringestel moet word, aangehoor moet word. Die hof het Zuma se regsverteenwoordigers versoek om gereed te wees om enige tyd in die hof te verskyn om die meriete van die saak voor te lê. Die appèlhof se beslissing kom enkele dae nadat die konstitusionele hof verlede week geweier het om die Nasionale Vervolgingsgesag (NVG) se appèl teen dieselfde hofuitspraak aan te hoor. Die NVG het in Julie aangekondig dat hy die konstitusionele hof direk sal nader oor die uitspraak van die hooggeregshof wat bevind het dat die besluit om die 783 aanklagte teen Zuma te laat vaar, irrasioneel was. Die aanklagte hou verband met die sogenaamde spioenasiebande-saak. Mokotedi Mpshe, destydse hoof van die NVG, het in 2009 besluit om Zuma, toe net ANC-president, nie te vervolg nie. Die DA het ná hierdie uitspraak ŉ jare lange hofgeding begin om die besluit teen te staan en die Noord-Gautengse hooggeregshof het uiteindelik op 29 April vanjaar die besluit om die aanklagte teen Zuma te laat vaar ter syde gestel. Zuma het aanvanklik ŉ aansoek om verlof tot appèl teen die uitspraak by die hooggeregshof in Pretoria ingedien, maar die hof het geweier om die appèl aan te hoor. Zuma het daarna die appèlhof genader.